**คู่มือสำหรับประชาชน : การจัดตั้งโรงพักสินค้าเพื่อตรวจปล่อยของขาเข้าและบรรจุของขาออกที่ขนส่งโดยระบบคอนเทนเนอร์นอกเขตท่าเรือรับอนุญาต (รพท./Inland Container Depot: ICD) (N)**

แก้ไขล่าสุด 06/2566

**หน่วยงานที่ให้บริการ :** กรมศุลกากรกระทรวงการคลัง

**หลักเกณฑ์ วิธีการ เงื่อนไข (ถ้ามี) ในการยื่นคำขอ และในการพิจารณาอนุญาต**

1. หลักการ

1.1 การจัดตั้งโรงพักสินค้าเพื่อตรวจปล่อยของขาเข้าและบรรจุของขาออกที่ขนส่งโดยระบบคอนเทนเนอร์นอกเขตท่าเรือรับอนุญาต (รพท./ICD) จัดตั้งขึ้นโดยอาศัยอำนาจตามพระราชบัญญัติศุลกากร พุทธศักราช 2560 ซึ่งบัญญัติว่า

มาตรา 111 วรรค 2 การจัดตั้งโรงพักสินค้าหรือที่มั่นคงให้ดำเนินการได้เพื่อเป็นสถานที่สำหรับตรวจ เก็บ หรือตรวจปล่อย ของนำเข้าหรือของส่งออกที่ยังมิได้เสียอากร

มาตรา 112 ผู้ใดประสงค์จะจัดตั้งคลังสินค้าทัณฑ์บน โรงพักสินค้า ที่มั่นคง หรือท่าเรือรับอนุญาต ต้องได้รับใบอนุญาตจากอธิบดี

การขออนุญาตและการอนุญาตตามวรรคหนึ่ง ให้เป็นไปตามหลักเกณฑ์ วิธีการ และเงื่อนไขที่กำหนดในกฎกระทรวง และเมื่อได้รับอนุญาตแล้วจึงจะดำเนินการจัดตั้งคลังสินค้าทัณฑ์บน โรงพักสินค้า ที่มั่นคง หรือท่าเรือรับอนุญาตนั้นได้

ในระหว่างที่มีการยื่นคำขออนุญาตจัดตั้งโรงพักสินค้า ที่มั่นคง หรือท่าเรือรับอนุญาต หากอธิบดีเห็นว่ามีความจำเป็นอาจอนุญาตให้จัดตั้งโรงพักสินค้า ที่มั่นคง หรือท่าเรือรับอนุญาตชั่วคราวไปพลางก่อนได้ โดยผู้ขอรับใบอนุญาตต้องแสดงแผนผังเกี่ยวกับสถานที่ตั้งและดำเนินการตามหลักเกณฑ์ วิธีการ และเงื่อนไขที่อธิบดีประกาศกำหนด

1.2 ของที่นำเข้ามาทางทะเลและขนย้ายมาเก็บรักษาไว้ที่ รพท./ICD ให้ถือว่า ความรับผิดในอันจะต้องเสียภาษีสำหรับของนั้นเกิดขึ้นเมื่อเรือซึ่งนำของนั้นได้เข้ามาในเขตท่าที่จะขนถ่ายของขึ้นจากเรือ หรือท่าที่มีชื่อส่งของถึง ส่วนการส่งออกทางทะเลให้ถือว่าความรับผิดในอันจะต้องเสียภาษีสำหรับของนั้นเกิดขึ้นเมื่อเรือที่จะส่งของออกนั้นได้ออกจากเขตท่าสุดท้ายเพื่อไปจากราชอาณาจักร

ของนำเข้าทางบกและขนย้ายมาเก็บรักษาไว้ที่ รพท./ICD ให้ถือว่าความรับผิดในอันจะต้องเสียภาษีสำหรับของนั้นเกิดขึ้นในเวลาที่ยานพาหนะซึ่งนำของนั้นได้เข้ามาถึงเขตด่านพรมแดน ส่วนการส่งออกทางบกให้ถือว่าความรับผิดในอันจะต้องเสียภาษีสำหรับของนั้นเกิดขึ้นเมือยานพาหนะที่จะส่งของออกนั้น ได้ออกจากเขตด่านพรมแดนเพื่อไปจากราชอาณาจักร

1.3 ของขาเข้าและของขาออก ที่จะได้รับอนุญาตให้นำเข้าเก็บหรือบรรจุเพื่อออกใน รพท./ICD ต้องเป็นของที่นำเข้าหรือส่งออกที่ขนส่งโดยระบบคอนเทนเนอร์  
  
2. หลักเกณฑ์

การขออนุญาตการจัดตั้งโรงพักสินค้าเพื่อตรวจปล่อยของขาเข้าและบรรจุของขาออกที่ขนส่งโดยระบบคอนเทนเนอร์นอกเขตท่าเรือรับอนุญาต (รพท./Inland Container Depot: ICD) จะต้องปฏิบัติตาม ประกาศกรมศุลกากรที่ 136/2561 ลงวันที่ 8 พฤษภาคม 2561 ดังนี้

2.1 หลักเกณฑ์การขอใบอนุญาต

(1) ผู้ยื่นคำขอต้องเป็นรัฐวิสาหกิจ ส่วนราชการ หรือบริษัท หรือห้างหุ้นส่วนนิติบุคคลที่มีทุนจดทะเบียน ซึ่งจะต้องมีคุณสมบัติ ดังนี้

(1.1) มีทุนจดทะเบียนชำระแล้วไม่ต่ำกว่า 60 ล้านบาท

(1.2) ผู้ยื่นคำขอต้องไม่เคยมีประวัติการกระทำความผิดอย่างร้ายแรงตามกฎหมายว่าด้วยศุลกากร และกฎหมายอื่นที่เกี่ยวข้องกับการศุลกากรย้อนหลังสามปี นับแต่วันที่ยื่นคำขอ ทั้งนี้ การกระทำความผิดอย่างร้ายแรง ตามกฎหมายให้หมายความถึง การกระทำความผิดใดๆ ก็ตามที่กฎหมายได้บัญญัติให้ต้องรับโทษจำคุกรวมอยู่ด้วย

(1.3) ผู้ยื่นคำขอต้องเป็นบริษัทหรือห้างหุ้นส่วนนิติบุคคลที่ประกอบกิจการขนส่งสินค้าระหว่างประเทศหรือบริษัท หรือห้างหุ้นส่วนนิติบุคคลที่ประกอบกิจการอื่นที่เกี่ยวข้องกับการขนส่งสินค้าระหว่างประเทศเพื่อการนำเข้า หรือการส่งออก และมีสัญญาจะร่วมลงทุนกับผู้ที่มีประสบการณ์และความชำนาญในกิจการดังกล่าว โดยบริษัทหรือห้างหุ้นส่วนนิติบุคคลที่ ขอจัดตั้งโรงพักสินค้านั้นต้องมีผู้ถือหุ้นที่มีสัญชาติไทยไม่น้อยกว่าร้อยละ 51 ของทุนจดทะเบียน โดยไม่มีข้อจำกัดในการออกเสียงลงมติของผู้ถือหุ้น

(1.4) เป็นบริการสาธารณะ

(2) ผู้ยื่นคำขอต้องมีกรรมสิทธิ์หรือสิทธิครอบครอง หรือมีสิทธิในการใช้พื้นที่ที่ขอจัดตั้งโดยชอบด้วยกฎหมาย หรือในกรณีที่ดินที่ขอจัดตั้งมีการจดทะเบียนจำนอง ผู้รับจำนองจะต้องมีหนังสือของผู้รับจำนองแสดงความยินยอมให้ดำเนินการจัดตั้งโรงพักสินค้าเพื่อตรวจปล่อยของขาเข้าและบรรจุของขาออกขนส่งโดยระบบคอนเทนเนอร์นอกเขตท่าเรือรับอนุญาต

(3) ผู้ยื่นคำขอต้องไม่เป็นผู้อยู่ระหว่างถูกสั่งพักใช้ใบอนุญาตประเภทที่ได้ยื่นขออนุญาต

(4) ผู้ยื่นคำขอต้องไม่เคยถูกเพิกถอนใบอนุญาตประเภทที่ได้ยื่นขออนุญาต เว้นแต่ถูกเพิกถอนใบอนุญาตมาแล้วก่อนวันยื่นคำขอรับอนุญาตเกิน 3 ปี และกรณีผู้ยื่นคำขอเป็นนิติบุคคล ผู้บริหารของนิติบุคคลต้องไม่มีลักษณะต้องห้ามดังกล่าวด้วย  
  
3. เงื่อนไข

3.1 สถานที่ที่ขอจัดตั้งต้องอยู่ในบริเวณที่เหมาะสม การคมนาคมสะดวก และสามารถเชื่อมโยงกับโครงข่ายการขนส่งต่างๆ เช่น ถนน รถไฟ หรือทางน้ำ มีพื้นที่ไม่น้อยกว่า 50 ไร่ โดยต้องมีรั้วรอบขอบชิด และประตูเข้า - ออกที่มั่นคงแข็งแรงตามที่กรมศุลกากรเห็นสมควร และต้องดำเนินการดังนี้

(1) สถานที่ตามข้อ 3.1 ต้องแยกออกจากกัน และมีลักษณะดังนี้

(1.1) สถานที่เก็บและตรวจปล่อยของขาเข้า ต้องจัดให้มี  
1) โรงพักสินค้าสำหรับเก็บรักษาของขาเข้า (In bound Container Freight Station- In bound-CFS) ภายในโรงพักสินค้าต้องจัดให้มีที่เก็บของมีค่า ที่เก็บของแตกหักเสียหาย และที่เก็บของตกค้าง แยกไว้เป็นสัดส่วน และต้องมี  
ก. ลานตรวจปล่อยของขาเข้าที่มีผู้รับตราส่งหลายรายในหนึ่งคอนเทนเนอร์ (Less Container Load-LCL) อย่างน้อย 12 ช่อง  
ข. ลานตรวจปล่อยของขาเข้าที่มีผู้รับตราส่งรายเดียวในหนึ่งคอนเทนเนอร์ (Full Container Load-LCL) อย่างน้อย 6 ช่อง  
ค. ลานสำหรับรถบรรทุกขนถ่ายของที่ตรวจปล่อยแล้วอย่างน้อย 12 ช่อง  
2) ลานวางคอนเทนเนอร์ขาเข้า (Container Yard-CY)  
3) ลานกลางแจ้งสำหรับวางสินค้าสูงหรือหนัก  
4) ลานหรือที่พักสินค้าอันตราย

(1.2) สถานที่ตรวจและบรรจุของขาออก ต้องจัดให้มี  
1) โรงพักสินค้าเพื่อการส่งออก (Out bound Container Freight Station - Out bound CFS ) และต้องมี  
ก. ลานตรวจและบรรจุของเข้าคอนเทนเนอร์อย่างน้อย 10 ช่อง  
ข. ลานสำหรับรถบรรทุกขนถ่ายของส่งออกอย่างน้อย 8 ช่อง  
2) ลานวางคอนเทนเนอร์เปล่า  
3) ลานวางคอนเทนเนอร์ที่ตรวจบรรจุของเรียบร้อยแล้ว

(2) ต้องจัดให้มีสถานีตรวจสอบ (Checking Post) ที่ช่องทางเข้า-ออก และเครื่องชั่งน้ำหนักรถบรรทุกคอนเทนเนอร์ตั้งอยู่ใกล้กับสถานีตรวจสอบ

(3) ต้องจัดให้มีเครื่องมือและอุปกรณ์เกี่ยวกับการเคลื่อนย้ายคอนเทนเนอร์ที่มีประสิทธิภาพและทันสมัย เช่น รถยก รกลากจูงและบรรทุกคอนเทนเนอร์ รถปั้นจั่น เครื่องจักรกลสำหรับยกและเคลื่อนย้ายคอนเทนเนอร์ หัวผ่า (YARD TRACTOR) ปลั๊กเสียบคอนเทนเนอร์ทำความเย็น (Reefer Plugs) เป็นต้น ให้เพียงพอในการปฏิบัติงาน และต้องมีเครื่องมือควบคุมเส้นทางการเดินทางของยานพาหนะที่ใช้ในการขนส่งคอนเทนเนอร์ (Computerized Vehicle Monitoring System)

(4) ต้องจัดให้มีการเดินรถภายในสถานที่สำหรับของขาเข้าและของขาออกแยกออกจากกัน เพื่อสะดวกในการตรวจสอบของพนักงานศุลกากร

(5) ต้องจัดให้มีสิ่งอำนวยความสะดวกอื่นๆ ที่จำเป็นให้พอเพียง เช่น ลานจอดรถลากและแคร่ (CHASIS) ลานจอดรถบรรทุก ลานจอดรถส่วนบุคคล และห้องน้ำ เป็นต้น

(6) ต้องมีระบบรักษาความปลอดภัยทุกด้าน เช่น การป้องกันอัคคีภัยและการดูแลทรัพย์สิน โดยต้องมีระบบผลิตกระแสไฟฉุกเฉิน (Emergency Generator System) ให้เพียงพอ รวมทั้งสถานปฐมพยาบาล เป็นต้น

(7) ต้องจัดให้มีสถานที่อันสมควรเป็นที่ทำการศุลกากร พร้อมทั้งจัดให้มีเครื่องมือเครื่องใช้ เช่น โต๊ะ เก้าอี้ ตู้เก็บเอกสาร โทรศัพท์ โทรสาร (FAX) เครื่องคอมพิวเตอร์ สแกนเนอร์ เป็นต้น ที่จำเป็นแก่การปฏิบัติราชการ เพียงพอกับจำนวนพนักงานศุลกากร

3.2 ต้องดำเนินการก่อสร้างตามแบบแปลนแผนผังที่ได้ยื่นประกอบคำขอซึ่งกรมศุลกากรเห็นชอบโดยต้องมีรั้วล้อมรอบ และประตูเข้า-ออกที่มั่นคงแข็งแรง มีห้องทำงานสำหรับพนักงานศุลกากร และภายในห้องทำงานต้องจัดหา เครื่องคอมพิวเตอร์ที่มีคุณสมบัติตามที่กรมศุลกากรกำหนด มีระบบสื่อสารที่เชื่อมโยงคอมพิวเตอร์ดังกล่าวกับระบบงานคอมพิวเตอร์ของศุลกากร เพื่อให้พนักงานศุลกากรใช้ในการกำกับ รพท./ICD

3.3 มีระบบกล้องโทรทัศน์วงจรปิด ที่สามารถบันทึกภาพเหตุการณ์บุคคล หมายเลขทะเบียนยานพาหนะ หมายเลขตู้คอนเทนเนอร์ หรือของที่ผ่านเข้า-ออก และสามารถตรวจสอบข้อมูลภาพย้อนหลังได้ไม่น้อยกว่า 60 วัน พร้อมจัดหาเครื่องมือเครื่องใช้เพื่อสนับสนุนการปฏิบัติงาน การเพิ่มประสิทธิภาพการบริหารจัดการ รพท./ICD รวมถึงมีการกำกับดูแล รพท./ICD ให้มีความรอบคอบรัดกุมตามความจำเป็นที่กรมศุลกากรกำหนด

4. ในกรณีมีความจำเป็นเพื่อส่งเสริมและสนับสนุนการพัฒนาเศรษฐกิจของประเทศให้อธิบดีผ่อนผันหลักเกณฑ์และเงื่อนไขผู้ขอรับใบอนุญาตตามประเภทและขนาดของกิจการได้  
  
5. วิธีการ

5.1 การขออนุญาต

ให้ผู้ยื่นคำขอยื่นคำขอใบอนุญาต พร้อมด้วยเอกสารและหลักฐาน ณ กองสิทธิประโยชน์ทางภาษีอากร หรือด่านศุลกากร หรือสำนักงานศุลกากรที่กำกับดูแลพื้นที่

ในระหว่างยื่นคำขออนุญาตจัดตั้ง รพท./ICD หากผู้ขอใบอนุญาตมีการร้องขอ และอธิบดีเห็นว่ามีความจำเป็นอาจอนุญาตให้จัดตั้งเป็นการชั่วคราวไปพลางก่อนก็ได้

5.2 การอนุญาต

เมื่อพนักงานศุลกากรตรวจสอบรายละเอียดในคำขอ เอกสารและหลักฐาน หากเห็นว่าไม่ถูกต้องหรือไม่ครบถ้วน จะมีหนังสือแจ้งผู้ยื่นคำขอทราบพร้อมด้วยเหตุผลเพื่อดำเนินการแก้ไขเพิ่มเติมคำขอ จัดส่งเอกสาร หรือหลักฐานให้ถูกต้องครบถ้วน ภายใน 15 วันนับแต่วันที่ได้รับหนังสือแจ้ง และมีหนังสือติดตามทวงถามอีก 1 ครั้ง หากครบกำหนดเวลา 15 วัน นับแต่วันที่ได้รับหนังสือติดตามทวงถาม หากผู้ยื่นคำขอไม่แก้ไขเพิ่มเติมคําขอ หรือไม่จัดส่งเอกสารหรือหลักฐานให้ถูกต้องและครบถ้วน ให้ถือว่าผู้ยื่นคำขอละทิ้งคำขอ พนักงานศุลกากรจะยกคำร้องและมีหนังสือ แจ้งผู้ยื่นคำขอทราบ

เมื่อรายละเอียดในคำขอ เอกสารและหลักฐานถูกต้องและครบถ้วน พนักงานศุลกากรจะพิจารณาตรวจสอบ หลักเกณฑ์และเงื่อนไขตามที่กำหนด พร้อมไปตรวจสอบสถานที่ที่ขอจัดตั้ง และสรุปข้อเท็จจริงพร้อมความเห็นเสนออธิบดี เพื่อพิจารณา และมีหนังสือแจ้งผลการพิจารณาให้ผู้ยื่นคำขอทราบ

ในกรณีที่อธิบดีมีคำสั่งไม่ออกใบอนุญาต พนักงานศุลกากรจะมีหนังสือแจ้งแก่ผู้ยื่นคำขอทราบ พร้อมด้วยเหตุผลและสิทธิอุทธรณ์ ทั้งนี้ ผู้ยื่นคำขอมีสิทธิอุทธรณ์ต่อกรมศุลกากรภายใน 30 วัน นับแต่วันที่ได้รับหนังสือแจ้งคำสั่ง ไม่ออกใบอนุญาต

5.3 การออกใบอนุญาต

เมื่อได้รับหนังสือแจ้งคำสั่งออกใบอนุญาต ผู้ยื่นคำขอต้องมาชำระค่าธรรมเนียมใบอนุญาต และขอรับใบอนุญาตภายใน 30 วันนับแต่วันที่ได้รับหนังสือแจ้ง หากไม่ดำเนินการภายในกำหนดเวลาดังกล่าว ให้ถือว่าสละสิทธิ การเป็นผู้ได้รับใบอนุญาตจัดตั้ง รพท./ICD

อธิบดีจะออกใบอนุญาต พร้อมมีหนังสือแจ้งกำหนดเงื่อนไขให้ผู้ได้รับใบอนุญาตจัดตั้ง รพท./ICD ต้องดำเนินการด้านสถานที่ เครื่องมือ เครื่องใช้ และระบบควบคุมสำหรับสนับสนุนการปฏิบัติงานภายใน รพท./ICD ภายใน 90 วันนับแต่วันที่ได้รับใบอนุญาต

กรณีผู้ได้รับใบอนุญาตไม่ดำเนินการตามเงื่อนไขที่กำหนด อธิบดีจะมีหนังสือแจ้งเตือนให้ดำเนินการภายในระยะเวลาที่กำหนด หากผู้ได้รับใบอนุญาตไม่ดำเนินการดังกล่าว โดยไม่มีเหตุอันสมควร ให้อธิบดีมีคำสั่งเพิกถอนใบอนุญาต เว้นแต่ผู้ได้รับใบอนุญาตมีเหตุผลความจำเป็น อาจพิจารณา อนุญาตให้ขยายระยะเวลาได้ตามที่เห็นสมควร ทั้งนี้ ภายในระยะเวลาไม่เกิน 1 ปีนับแต่วันที่ได้รับใบอนุญาต

5.4 การเปิดดำเนินการ

เมื่อผู้ได้รับใบอนุญาตดำเนินการตามเงื่อนไขที่กำหนดในข้อ 5.3 แล้ว ต้องยื่นหนังสือขอเปิดดำเนินการ รพท./ICD ต่อ กองสิทธิประโยชน์ทางภาษีอากร หรือด่านศุลกากร หรือสำนักงานศุลกากรที่กำกับดูแลพื้นที่ เพื่อตรวจสอบความพร้อมของสถานที่ที่ขออนุญาตจัดตั้ง หากเป็นไปตามหลักเกณฑ์และเงื่อนไขที่กำหนดครบถ้วน จะมีหนังสือแจ้งให้ผู้ได้รับใบอนุญาตต้องมาทำสัญญาประกันและทัณฑ์บน วางหนังสือค้ำประกันของธนาคาร และชำระค่าธรรมเนียมรายปีตามอัตราที่กำหนดในกฎกระทรวง และพนักงานศุลกากรจะมีหนังสือแจ้งอนุญาตให้เปิดดำเนินการ ส่งมอบสัญญาประกันและทัณฑ์บน และแบบแปลนแผนผัง ทั้งนี้ ต้องดำเนินการให้แล้วเสร็จภายในกำหนด 15 วันนับแต่วันที่ตรวจสอบว่าสถานที่ มีความพร้อมในการเปิดดำเนินการ และผู้ได้รับใบอนุญาตได้มาทำสัญญาประกันและทัณฑ์บน วางหนังสือค้ำประกัน ของธนาคาร และชำระค่าธรรมเนียมรายปีเรียบร้อยแล้ว

กรณีผู้ได้รับใบอนุญาตดำเนินการไม่ครบถ้วนตามเงื่อนไขที่กำหนด หรือสถานที่ยังไม่พร้อมที่จะเปิดดำเนินการ พนักงานศุลกากรจะมีหนังสือแจ้งผู้ได้รับใบอนุญาตดำเนินการปรับปรุงแก้ไขให้แล้วเสร็จภายในระยะเวลาที่กำหนด เมื่อดำเนินการแก้ไขแล้วเสร็จให้ปฏิบัติเช่นเดียวกับวรรคแรก

6. การทำสัญญาประกันและทัณฑ์บนและการวางค้ำประกัน

6.1 เมื่อผู้ได้รับใบอนุญาตพร้อมที่จะเปิดดำเนินการต้องทำสัญญาประกันและทัณฑ์บน เพื่อประกันความเสียหาย ที่อาจเกิดแก่กรมศุลกากร และเพื่อผูกพันให้ปฏิบัติตามระเบียบข้อบังคับที่กรมศุลกากรกำหนดขึ้น

6.2 ผู้ได้รับใบอนุญาตต้องวางหนังสือค้ำประกันของธนาคารจำนวน 25 ล้านบาท

6.3 ผู้ขนส่งของโดยระบบคอนเทนเนอร์ระหว่างด่านศุลกากร หรือสำนักงานศุลกากรที่นำเข้า-ส่งออกกับ รพท./ICD ต้องได้รับอนุญาตและได้ทำสัญญาประกันทัณฑ์บนไว้ต่อกรมศุลกากร โดยมีหนังสือค้ำประกันของธนาคาร (Bonded Carrier) ไว้ต่อ กรมศุลกากร ในวงเงินประกันไม่ต่ำกว่า 10 ล้านบาท และต้องขนส่งของตามเส้นทางที่กรมศุลกากรประกาศกำหนดเท่านั้น

ในกรณีผู้ได้รับใบอนุญาตให้จัดตั้ง รพท./ICD ประสงค์เป็นผู้ขนส่งของโดยระบบคอนเทนเนอร์ระหว่างด่านศุลกากร หรือสำนักงานศุลกากรที่นำเข้า-ส่งออกกับ รพท./ICD ให้ทำสัญญาประกันทัณฑ์บนไว้ต่อ กรมศุลกากร โดยสามารถใช้หนังสือค้ำประกันของธนาคาร (BONDED CARRIER) ฉบับเดียวกันกับที่ให้ไว้ต่อกรมศุลกากรในการเปิดดำเนินการ รพท./ICD ได้  
  
7. การออกใบแทนใบอนุญาต

ในกรณีที่ใบอนุญาตจัดตั้ง รพท./ICD สูญหาย ถูกทำลาย หรือชำรุดในสาระสำคัญ ผู้ได้รับใบอนุญาตต้องยื่นคำขอรับใบแทนใบอนุญาตต่อ กองสิทธิประโยชน์ทางภาษีอากร หรือด่านศุลกากร หรือสำนักงานศุลกากรที่กำกับดูแลพื้นที่ พร้อมด้วยเอกสารและหลักฐานตามที่ระบุในแบบคำขอรับใบแทนใบอนุญาต ภายใน 15 วันนับแต่วันที่ได้ทราบถึงการสูญหายหรือถูกทำลายหรือชำรุดในสาระสำคัญ

เมื่อพนักงานศุลกากรตรวจสอบคำขอ เอกสารหลักฐาน หากพบว่าถูกต้องครบถ้วน ให้ออกใบแทนใบอนุญาตให้แก่ผู้ยื่นคำขอ โดยให้ใช้แบบใบอนุญาตเดิมและระบุคำว่า “ใบแทน” ด้วยตัวอักษรสีแดงกำกับไว้ ด้านบนของใบอนุญาต  
  
8. หน้าที่ความรับผิดชอบของผู้ได้รับใบอนุญาต

8.1 ชำระค่าธรรมเนียมใบอนุญาตและค่าธรรมเนียมรายปีตามที่กำหนดในกฎกระทรวง ทั้งนี้ การชำระค่าธรรมเนียมรายปีของปีถัดไปต้องชำระก่อนวันที่ 1 มกราคมของปีที่ต้องชำระค่าธรรมเนียมนั้น และค่าธรรมเนียมรายปีจะสิ้นสุดวันที่ 31 ธันวาคมของทุกปี

8.2 แสดงใบอนุญาตหรือใบแทนใบอนุญาตไว้ในที่เปิดเผยเห็นได้ง่าย ณ รพท./ICD ของผู้ได้รับใบอนุญาตนั้น  
  
9. การแจ้งเลิกการดำเนินการ รพท./ICD

กรณีผู้ได้รับใบอนุญาตมีความประสงค์จะเลิกการดำเนินการ ให้ยื่นคำขอแจ้งเลิกการดำเนินการ ล่วงหน้าไม่น้อยกว่า 30 วันก่อนวันที่จะเลิกการดำเนินการต่อกองสิทธิประโยชน์ทางภาษีอากร หรือด่านศุลกากร หรือสำนักงานศุลกากรที่กำกับ รพท./ICD และปฏิบัติดังนี้

(1) ผู้ได้รับใบอนุญาตต้องหยุดการดำเนินการตามที่ได้รับอนุญาต และให้ของที่เก็บใน รพท./ICD เป็นของตกค้าง ซึ่งกรมศุลกากรจะดำเนินการนำออกขายทอดตลาด หรือทำลาย หรือให้ผู้นำของเข้าหรือผู้ขนส่ง ส่งของออกไปนอกราชอาณาจักร แล้วแต่กรณี

(2) ผู้ได้รับใบอนุญาตต้องชำระค่าภาษีอากร ตลอดจนค่าภาระติดพันที่มีอยู่กับกรมศุลกากรให้ครบถ้วน

(3) กรมศุลกากรจะยกเลิกใบอนุญาต ซึ่งจะสิ้นสุดลงนับแต่วันที่ได้รับอนุญาตให้เลิกการดำเนินการ  
  
10. การพักใช้และเพิกถอนใบอนุญาตโรงพักสินค้าเพื่อตรวจปล่อยของขาเข้าและบรรจุของขาออกที่ขนส่งโดยระบบคอนเทนเนอร์นอกเขตท่าเรือรับอนุญาต (รพท./Inland Container Depot: ICD)

10.1 การพักใช้ใบอนุญาต

(1) กรณีที่กองสิทธิประโยชน์ทางภาษีอากร หรือด่านศุลกากร หรือสำนักงานศุลกากรที่กำกับดูแลตรวจสอบพบว่าผู้ได้รับใบอนุญาต ไม่ปฏิบัติหรือปฏิบัติไม่ถูกต้องตามพระราชบัญญัติศุลกากร พ.ศ. 2560 กฎกระทรวง ประกาศ ระเบียบ คำสั่ง ข้อบังคับ หรือเงื่อนไขในการอนุญาต ให้พนักงานศุลกากรมีหนังสือแจ้งให้ผู้ได้รับใบอนุญาตปฏิบัติหรือแก้ไขปรับปรุงให้ถูกต้องภายในระยะเวลาที่กำหนด

หากผู้ได้รับใบอนุญาตไม่ปฏิบัติหรือปฏิบัติไม่ถูกต้อง เมื่อพ้นระยะเวลาที่กำหนดตามวรรคแรกให้พนักงานศุลกากรมีหนังสือแจ้งเตือนให้ผู้ได้รับใบอนุญาตดำเนินการให้ถูกต้องภายใน 30 วันนับแต่วันที่ได้รับหนังสือแจ้งเตือน

เมื่อพ้นกำหนดระยะเวลาตามวรรคสอง ผู้ได้รับใบอนุญาตยังไม่ปฏิบัติหรือปฏิบัติไม่ถูกต้องตามหนังสือแจ้งเตือน อธิบดีจะสั่งพักใช้ใบอนุญาตพร้อมทั้งระงับการใช้สิทธิประโยชน์ทางภาษีอากรเป็นการชั่วคราวไม่เกิน 60 วัน ทั้งนี้ ผู้ได้รับใบอนุญาตซึ่งถูกพักใช้ใบอนุญาตต้องหยุดดำเนินการ เพื่อแก้ไขให้เป็นไปตามพระราชบัญญัติศุลกากร พ.ศ. 2560 กฎกระทรวง ประกาศ ระเบียบ คำสั่ง ข้อบังคับ หรือเงื่อนไขในการอนุญาต ตามระยะเวลาที่กำหนด

(2) กรณีที่ผู้ถูกพักใช้ใบอนุญาตได้ปฏิบัติถูกต้องตามพระราชบัญญัติศุลกากร พ.ศ. 2560 กฎกระทรวง ประกาศ ระเบียบ คำสั่ง ข้อบังคับ หรือเงื่อนไขในการอนุญาต ให้พนักงานศุลกากรพิจารณาเสนออธิบดีให้สั่งยกเลิกคำสั่งพักใช้ใบอนุญาตก่อนกำหนดเวลาได้

10.2 การเพิกถอนใบอนุญาต

อธิบดีมีอำนาจสั่งเพิกถอนใบอนุญาต เมื่อผู้ได้รับใบอนุญาตกระทำการอย่างหนึ่งอย่างใด ดังต่อไปนี้

(1) ไม่ดำเนินการภายในกำหนด 90 วันนับแต่วันที่ได้รับใบอนุญาต หรือหยุดดำเนินการติดต่อกันเกินกว่า 180 วันโดยไม่ได้แจ้งให้กรมศุลกากรทราบ เว้นแต่ในกรณีที่ผู้ได้รับใบอนุญาต ยื่นหนังสือแสดงเหตุผลและความจำเป็นก่อนสิ้นระยะเวลาดังกล่าว อธิบดีจะมีคำสั่งขยายเวลาออกไปได้ตามความจำเป็นก็ได้

(2) ถูกพักใช้ใบอนุญาตตั้งแต่ 2 ครั้งขึ้นไป

(3) ฝ่าฝืนหรือไม่ปฏิบัติตามคำสั่งพักใช้ใบอนุญาต

(4) ไม่ชำระค่าธรรมเนียมรายปีตามที่กำหนด ภายในระยะเวลาที่อธิบดีมีหนังสือแจ้งเตือน

10.3 อธิบดีจะมีหนังสือแจ้งคำสั่งพักใช้ใบอนุญาตหรือคำสั่งเพิกถอนใบอนุญาตให้ผู้ได้รับใบอนุญาตทราบ และปิดประกาศหนังสือแจ้งการพักใช้ใบอนุญาตหรือเพิกถอนใบอนุญาตดังกล่าวไว้ในที่เปิดเผย ณ สถานที่ทำการของผู้ได้รับใบอนุญาต โดยให้ผู้ได้รับใบอนุญาตส่งมอบใบอนุญาตที่ถูกเพิกถอนต่อด่านศุลกากร หรือสำนักงานศุลกากร ที่กำกับดูแล หรือกองสิทธิประโยชน์ทางภาษีอากร ภายใน 15 วันนับแต่วันที่มีคำสั่งเพิกถอนใบอนุญาต

10.4 กรณีที่ผู้ได้รับใบอนุญาตถูกเพิกถอนใบอนุญาตต้องดำเนินการเช่นเดียวกับการแจ้งเลิกการดำเนินการ  
  
11. การจัดเก็บเอกสาร

(1) ผู้ได้รับใบอนุญาตต้องเก็บและรักษาบัญชี เอกสาร หลักฐาน และข้อมูลอื่นใดที่เกี่ยวกับการดำเนินการโรงพักสินค้าเพื่อตรวจปล่อยของขาเข้าและบรรจุของขาออกที่ขนส่งโดยระบบคอนเทนเนอร์นอกเขตท่าเรือรับอนุญาตไม่น้อยกว่า 5ปีนับแต่วันที่นำของเข้าหรือส่งของออก

(2) กรณีผู้ได้รับใบอนุญาตได้รับอนุญาตให้เลิกการดำเนินการ หรือถูกเพิกถอนใบอนุญาต ต้องเก็บและรักษาบัญชี เอกสาร หลักฐาน และข้อมูลดังกล่าวเป็นเวลา 2 ปีนับแต่วันที่ได้รับอนุญาตให้เลิกการดำเนินการ หรือถูกเพิกถอนใบอนุญาต  
  
หมายเหตุ  
\*ค่าธรรมเนียมคู่มือสำหรับประชาชน 40 บาท/หน้า  
\*\* ขั้นตอนการดำเนินงานตามคู่มือจะเริ่มนับระยะเวลาตั้งแต่เจ้าหน้าที่ตรวจสอบเอกสารครบถ้วนตามที่ระบุไว้ในคู่มือประชาชนเรียบร้อยแล้ว

**ช่องทางการให้บริการ**

|  |  |
| --- | --- |
| **สถานที่ให้บริการ**  (หมายเหตุ: เฉพาะช่องทางติดต่อ)  กองสิทธิประโยชน์ทางภาษีอากร : 82000000@customs.go.th  สำนักงานศุลกากรภาคที่ 1 : 72000000@customs.go.th  สำนักงานศุลกากรภาคที่ 2 : 73000000@customs.go.th  สำนักงานศุลกากรภาคที่ 3 : 74000000@customs.go.th  สำนักงานศุลกากรภาคที่ 4 : 75000000@customs.go.th  สำนักงานศุลกากรภาคที่ 5 : 75160000@customs.go.th | ***ระยะเวลาเปิดให้บริการ*** *เปิดให้บริการตลอด 24 ชั่วโมง* |
| **สถานที่ให้บริการ**  (หมายเหตุ: -)  กรมศุลกากร เลขที่ 1 ถนนสุนทรโกษา เขตคลองเตย กรุงเทพฯ 10110/ติดต่อด้วยตนเอง ณ หน่วยงาน | **ระยะเวลาเปิดให้บริการ** เปิดให้บริการวัน จันทร์ ถึง วันศุกร์ (ยกเว้นวันหยุดที่ทางราชการกำหนด) ตั้งแต่เวลา 08:30 - 16:30 น. (มีพักเที่ยง) |
| **สถานที่ให้บริการ**  (หมายเหตุ: -)  กองสิทธิประโยชน์ทางภาษีอากร หรือสำนักงานศุลกากร/ด่านศุลกากรที่ให้บริการ/ติดต่อด้วยตนเอง ณ หน่วยงาน | **ระยะเวลาเปิดให้บริการ** เปิดให้บริการวัน จันทร์ ถึง วันศุกร์ (ยกเว้นวันหยุดที่ทางราชการกำหนด) ตั้งแต่เวลา 08:30 - 16:30 น. (มีพักเที่ยง) |

**ขั้นตอน ระยะเวลา และส่วนงานที่รับผิดชอบ**

**ระยะเวลาในการดำเนินการรวม :** 25 วันทำการ

| **ลำดับ** | **ขั้นตอน** | **ระยะเวลา** | **ส่วนที่รับผิดชอบ** |
| --- | --- | --- | --- |
| 1) | **การตรวจสอบเอกสาร**  พนักงานศุลกากรรับคำร้องขอจัดตั้งโรงพักสินค้าเพื่อตรวจปล่อยของขาเข้าและบรรจุของขาออกที่ขนส่งโดยระบบคอนเทนเนอร์นอกเขตท่าเรือรับอนุญาต (รพท./ICD)  (หมายเหตุ: -) | 3 วันทำการ | จุดรับคำขอของกรมศุลกากร |
| 2) | **การพิจารณา**  1. ตรวจสอบคุณสมบัติ/เอกสารและหลักฐาน/สถานที่/การปฏิบัติตามวิธีการ 2. อนุญาตให้จัดตั้ง  (หมายเหตุ: -) | 15 วันทำการ | จุดรับคำขอของกรมศุลกากร |
| 3) | **การพิจารณา**  จัดทำหนังสือและส่งให้ผู้ขอจัดตั้งทราบทางไปรษณีย์ตอบรับ  (หมายเหตุ: -) | 7 วันทำการ | จุดรับคำขอของกรมศุลกากร |

**รายการเอกสาร หลักฐานประกอบ**

| **ลำดับ** | **ชื่อเอกสาร จำนวน และรายละเอียดเพิ่มเติม (ถ้ามี)** | **หน่วยงานภาครัฐผู้ออกเอกสาร** |
| --- | --- | --- |
| 1) | **หนังสือรับรองนิติบุคคล**  **ฉบับจริง** 1 ฉบับ  **สำเนา** 0 ฉบับ  **หมายเหตุ** (- ออกให้ไว้ไม่เกิน 6 เดือนนับแต่วันยื่นคำขอ - พนักงานศุลกากรจะถ่ายสำเนาเอกสารจากฉบับจริง โดยผู้ยื่นคำขอต้องรับรองสำเนาโดยการเซ็นชื่อต่อหน้าพนักงานศุลกากร พร้อมประทับตรานิติบุคคล (ถ้าต้องประทับตรานิติบุคคลตามที่กำหนดไว้ในหนังสือรับรองการจดทะเบียนนิติบุคคล) - มีวัตถุประสงค์สอดคล้องกับการขอจัดตั้ง  - ระบุสถานที่ที่ขอจัดตั้งไว้ในหนังสือรับรองการจดทะเบียนฯ) | กรมพัฒนาธุรกิจการค้า |
| 2) | **บัตรประจำตัวประชาชน ของผู้แทนนิติบุคคล กรณีเป็นบุคคลต่างด้าวให้ใช้หนังสือเดินทางพร้อมใบอนุญาตทำงานในประเทศไทยของกรรมการผู้มีอำนาจกระทำการแทนบริษัท**  **ฉบับจริง** 1 ฉบับ  **สำเนา** 0 ฉบับ  **หมายเหตุ** (พนักงานศุลกากรจะถ่ายสำเนาเอกสารจากเอกสารฉบับจริง โดยผู้ยื่นคำขอต้องรับรองสำเนาโดยการเซ็นชื่อต่อหน้าพนักงานศุลกากรเท่านั้น) | กรมการปกครอง |
| 3) | **ใบทะเบียนภาษีมูลค่าเพิ่ม (แบบ ภ.พ.20)**  **ฉบับจริง** 0 ฉบับ  **สำเนา** 2 ฉบับ  **หมายเหตุ** - | กรมสรรพากร |
| 4) | **หนังสือบริคณห์สนธิ**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (- ออกให้ไว้ไม่เกิน 6 เดือนนับแต่วันยื่นคำขอ) | กรมพัฒนาธุรกิจการค้า |
| 5) | **บัญชีรายชื่อผู้ถือหุ้น**  **ฉบับจริง** 0 ชุด  **สำเนา** 2 ชุด  **หมายเหตุ** (- ออกให้ไว้ไม่เกิน 6 เดือนนับแต่วันยื่นคำขอ) | - |
| 6) | **หนังสือมอบอำนาจ พร้อมบัตรประจำตัวประชาชนของผู้มอบอำนาจและผู้รับมอบอำนาจ**  **ฉบับจริง** 0 ชุด  **สำเนา** 2 ชุด  **หมายเหตุ** (หนังสือมอบอำนาจพร้อมติดอากรแสตมป์ที่ถูกต้องตามกฎหมาย) | - |
| 7) | **เอกสารแสดงรายละเอียดเกี่ยวกับระบบการควบคุมภายใน ประกอบด้วย - วิธีการเก็บรักษาและระบบรักษาความปลอดภัยในการเก็บรักษาของในโรงพักสินค้า/ที่มั่นคง/ท่าเรือรับอนุญาต - เงื่อนไขในการเก็บรักษาและเอาของออกจากโรงพักสินค้า/ที่มั่นคง/ท่าเรือรับอนุญาต - ระบบควบคุมของในโรงพักสินค้า/ที่มั่นคง/ท่าเรือรับอนุญาต - ระบบการขนส่งเพื่อนำของเข้าในหรือออกจากโรงพักสินค้า/ที่มั่นคง/ท่าเรือรับอนุญาต**  **ฉบับจริง** 0 ชุด  **สำเนา** 2 ชุด  **หมายเหตุ** - | - |
| 8) | **เอกสารแสดงรายละเอียดเกี่ยวกับอุปกรณ์และเครื่องมือเครื่องใช้สำหรับโรงพักสินค้า/ที่มั่นคง/ท่าเรือรับอนุญาต**  **ฉบับจริง** 0 ฉบับ  **สำเนา** 2 ฉบับ  **หมายเหตุ** - | - |
| 9) | **หนังสือสำคัญแสดงกรรมสิทธิ์หรือสิทธิครอบครองในพื้นที่ที่ขอจัดตั้ง**  **ฉบับจริง** 1 ฉบับ  **สำเนา** 2 ฉบับ  **หมายเหตุ** (- กรณีนำที่ดินไปจำนอง ต้องมีหนังสือยินยอมจากผู้รับจำนองให้นำที่ดินดังกล่าวมาจัดตั้งคลังสินค้าทัณฑ์บนได้ - กรณีที่ที่ดินจัดตั้งประกอบด้วยโฉนดหลายฉบับ ให้บริษัทแสดงแจกแจงรายละเอียดเป็นรูปภาพว่าพื้นที่จัดตั้งอยู่บนโฉนดใดบ้าง) | - |
| 10) | **งบการเงินตามข้อกำหนดของกระทรวงพาณิชย์ที่ผ่านการตรวจสอบและรับรองจากผู้สอบบัญชีรับอนุญาตแล้ว ย้อนหลัง 3 ปี**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (โดยไม่มียอดขาดทุนสะสม) | - |
| 11) | **ภาพถ่ายสีของสถานที่ที่ขอจัดตั้ง พร้อมพิมพ์คำบรรยายใต้ภาพ**  **ฉบับจริง** 1 ชุด  **สำเนา** 2 ชุด  **หมายเหตุ** - | - |
| 12) | **แผนที่ตั้งสถานที่ขอจัดตั้งโดยสังเขป ขนาด A4 (ไม่เกิน 22 x 30 ซม.)**  **ฉบับจริง** 0 ชุด  **สำเนา** 2 ชุด  **หมายเหตุ** - | - |
| 13) | **แบบแปลนแผนผังแสดงพื้นที่จัดตั้ง ขนาด A2 (ไม่เกิน 40 x 60 ซม.)**  **ฉบับจริง** 4 ชุด  **สำเนา** 0 ชุด  **หมายเหตุ** - | - |
| 14) | **เอกสารแสดงรายละเอียดวิธีดำเนินงานของโรงพักสินค้า**  **ฉบับจริง** 0 ชุด  **สำเนา** 2 ชุด  **หมายเหตุ** (ลักษณะของการบริการ กลุ่มผู้ใช้บริการส่วนใหญ่ จำนวนคอนเทนเนอร์ที่สามารถให้บริการได้ต่อปี ฯลฯ) | - |
| 15) | **เอกสารแสดงระบบการขนส่ง**  **ฉบับจริง** 0 ชุด  **สำเนา** 2 ชุด  **หมายเหตุ** (ระบุเส้นทางที่ขนส่งระหว่างท่าเรือกับ รพท. เช่น ทางบก ทางน้ำ หรือทางรถไฟ ดำเนินการเองหรือจ้างบุคคลภายนอกดำเนินการ) | - |
| 16) | **เอกสารแสดงระบบการควบคุมคอนเทนเนอร์ เครื่องมือและอุปกรณ์เกี่ยวกับคอนเทนเนอร์ ตลอดจนเครื่องทุ่นแรง**  **ฉบับจริง** 0 ชุด  **สำเนา** 2 ชุด  **หมายเหตุ** (เช่น รถยก ลาก จูง บรรทุกคอนเทนเนอร์ รถปั้นจั่น เครื่องจักรสำหรับยกและเคลื่อนย้ายคอนเทนเนอร์ หัวผ่า (Yard Tractor) ปลั๊กเสียบตู้คอนเทนเนอร์ทาความเย็น (Reefer Plugs) เครื่องชั่งน้ำหนัก เป็นต้น โดยระบุจำนวนและขนาดแต่ละชนิด) | - |
| 17) | **เอกสารแสดงข้อมูลโรงพักสินค้าสำหรับเก็บรักษาของเข้าโรงพักสินค้าเพื่อการส่งออก สถานที่ที่เก็บของมีค่า ของแตกหักเสียหาย ของตกค้าง**  **ฉบับจริง** 0 ชุด  **สำเนา** 2 ชุด  **หมายเหตุ** (ระบุจำนวนและขนาด) | - |

**ค่าธรรมเนียม**

| **ลำดับ** | **รายละเอียดค่าธรรมเนียม** | **ค่าธรรมเนียม (บาท / ร้อยละ)** |
| --- | --- | --- |
| 1) | **ตามกฎกระทรวงกำหนดค่าธรรมเนียมและยกเว้นค่าธรรมเนียมตามกฎหมายว่าด้วยศุลกากร พ.ศ. 2560 ออกตามความใน พ.ร.บ. ศุลกากร พ.ศ. 2560 ลงวันที่ 13 พฤศจิกายน พ.ศ. 2560 - ใบอนุญาต ฉบับละ**  (หมายเหตุ: -) | **ค่าธรรมเนียม** 10,000 บาท |
| 2) | **- ค่าธรรมเนียมรายปี ปีละ**  (หมายเหตุ: -) | **ค่าธรรมเนียม** 300,000 บาท |

**ช่องทางการร้องเรียน แนะนำบริการ**

| **ลำดับ** | **ช่องทางการร้องเรียน / แนะนำบริการ** |
| --- | --- |
| 1) | กลุ่มคุ้มครองและส่งเสริมจริยธรรม กรมศุลกากร  (หมายเหตุ: (- ติดต่อด้วยตนเองในวันและเวลาราชการ ณ กลุ่มคุ้มครองและส่งเสริมจริยธรรม กรมศุลกากร เลขที่ 1 ถนนสุนทรโกษา เขตคลองเตย กรุงเทพฯ  - โทรศัพท์สายด่วนศุลกากร 1332 ในวันและเวลาราชการ - โทรสาร หมายเลข 0 2667 6919 - ไปรษณีย์ โดยทำเป็นหนังสือส่งมาที่ กลุ่มคุ้มครองและส่งเสริมจริยธรรม กรมศุลกากร เลขที่ 1 ถนนสุนทรโกษา เขตคลองเตย กรุงเทพฯ 10110 - จดหมายอิเล็กทรอนิกส์ (e-mail) ที่ ctc@customs.go.th)) |
| 2) | ศูนย์บริการประชาชน สำนักปลัดสำนักนายกรัฐมนตรี  (หมายเหตุ: ( เลขที่ 1 ถ.พิษณุโลก เขตดุสิต กทม. 10300 / สายด่วน 1111 / www.1111.go.th / ตู้ ปณ.1111 เลขที่ 1 ถ.พิษณุโลก เขตดุสิต กทม. 10300)) |
| 3) | ศูนย์รับเรื่องร้องเรียนการทุจริตในภาครัฐ  (หมายเหตุ: (สำนักงานคณะกรรมการป้องกันและปราบปรามการทุจริตในภาครัฐ (สำนักงาน ป.ป.ท.) - 99 หมู่ 4 อาคารซอฟต์แวร์ปาร์ค ชั้น 2 ถนนแจ้งวัฒนะ ตำบลคลองเกลือ อำเภอปากเกร็ด จังหวัดนนทบุรี 11120 - สายด่วน 1206 / โทรศัพท์ 0 2502 6670-80 ต่อ 1900 , 1904- 7 / โทรสาร 0 2502 6132 - www.pacc.go.th / www.facebook.com/PACC.GO.TH ศูนย์รับเรื่องร้องเรียนสำหรับนักลงทุนต่างชาติ (The Anti-Corruption Operation center) Tel : +66 92 668 0777 / Line : Fad.pacc / Facebook : The Anti-Corruption Operation Center / Email : Fad.pacc@gmail.com)) |

**แบบฟอร์ม ตัวอย่างและคู่มือการกรอก**

| **ลำดับ** | **ชื่อแบบฟอร์ม** |
| --- | --- |
| 1) | คำขอใบอนุญาตจัดตั้งโรงพักสินค้า ที่มั่นคง และท่าเรือรับอนุญาต  (หมายเหตุ: -) |

**หมายเหตุ**

-

เอกสารฉบับนี้ดาวน์โหลดจากเว็บไซต์ศูนย์รวมข้อมูลการติดต่อราชการ

[www.info.go.th](http://www.info.go.th)

วันที่คู่มือมีผลบังคับใช้: 01/03/2563